ปลุก‘จีสตีล’คึกเจรจาพันธมิตรใกล้ปิด
โพสต์ทูเดย์ &#8212; จีสตีล เจรจา &#8220;มิตซุย&#8221; ร่วมทุนใกล้สรุป ส่งหุ้นวิ่งเก็งกำไรคึกคัก
22 ก.ย. 2552

โพสต์ทูเดย์ — จีสตีล เจรจา “มิตซุย” ร่วมทุนใกล้สรุป ส่งหุ้นวิ่งเก็งกำไรคึกคัก
แหล่งข่าวจากบริษัท จีสตีล (GSTEEL) เปิดเผยว่า การเจรจากับพันธมิตรหลายรายได้ล่วงเวลามากพอสมควรแล้ว และขณะนี้เหลือการเจรจาเพียง 1 รายคือกลุ่มบริษัท มิตซุย ของประเทศญี่ปุ่นและหากการเจรจาสำเร็จจะทำให้เกิดการเปลี่ยนแปลงครั้งใหญ่ ทั้งโครงสร้างเงินทุนและโครงสร้างการบริหาร
“การเจรจากับมิตซุยขณะนี้ยังไม่ถึงจุดสุดท้าย แต่ก็ล่วงเวลาและใกล้เต็มที่ เพราะก่อนที่ญี่ปุ่นจะลงทุนต้องพิจารณาภาวะเศรษฐกิจและการเมือง แต่ขณะนี้ภาวะต่างๆ เริ่มดีขึ้น ข้อสำคัญโครงการกระตุ้นการลงทุนขนาดใหญ่ของรัฐบาลมีผลต่อความต้องการใช้เหล็ก ทำให้ผู้ประกอบการเหล็กได้รับประโยชน์ตรงนี้”
สำหรับการทำบิ๊กล็อตเมื่อปลายสัปดาห์ที่ผ่านมากว่า 500 ล้านหุ้น เป็นมูลค่าร่วมกว่า 400 ล้านบาท แหล่งข่าวเปิดเผยว่าน่าจะมาจากนักลงทุนที่เล็งเห็นการเปลี่ยนแปลงในอนาคต เข้ามาซื้อลงทุน นอกจากนี้ราคาหุ้น GSTEEL เมื่อเทียบกับหุ้นเหล็กที่เปรียบเทียบกันได้ จะพบว่าราคาหุ้น GSTEEL ยังต่ำ หรือราคาปรับตัวน้อยกว่าหุ้นเหล็กธุรกิจเดียวกัน ปรับตัวขึ้นไปกว่า 1 บาท
ด้านสภาพคล่องของบริษัทขณะนี้ แหล่งข่าวเปิดเผยว่ายืนยันไม่มีปัญหา โดยสินค้าที่ผลิตตามคำสั่งซื้อ และคาดว่าหากได้พันธมิตรรายใหญ่เข้ามา การปรับโครงสร้างเงินทุนและการรีไฟแนนซ์หนี้จะจบ
นอกจากนี้ บริษัทที่จีสตีลลงทุนคือบริษัท จี.เจ. สตีล (GJS) เป็นบริษัทที่ไม่มีหนี้สิน ซึ่งผ่านการปรับโครงสร้างหนี้เสร็จแล้ว 
“ตลอดเวลาหลายปีที่เข้ามาร่วมงานกับจีสตีล พบว่านายสมศักดิ์ ลีสวัสดิ์ตระกูล ผู้ถือหุ้นใหญ่และผู้บริหารมีความพยายามเจรจากับพันธมิตรมาตลอดไม่หยุด หากทุกอย่างจบจะเห็นบิ๊กเชน (การเปลี่ยนแปลงครั้งใหญ่) เกิดขึ้น” แหล่งข่าวเปิดเผย
ด้านราคาหุ้น GSTEEL วานนี้ ปรับตัวขึ้นไปสูงสุด 0.60 บาท ก่อนย่อตัวลงปิด 0.59 บาท เพิ่มขึ้น 0.03 บาท มูลค่าซื้อขายหนาแน่น 530.98 ล้านบาท 
นอกจากนี้ ยังมีรายการซื้อขายรายใหญ่ (บิ๊กล็อต) จำนวน 2 รายการ จำนวน 20 ล้านหุ้น มูลค่า 10.60 ล้านบาท หรือราคาเฉลี่ย 0.53 บาท/หุ้น หลังจากวันศุกร์ที่ผ่านมีบิ๊กล็อตกว่า 45 ของทุนชำระแล้ว   
เจ้าหน้าที่การตลาด กล่าวว่า หุ้นจีสตีลมีแรงเก็งกำไรเข้ามา เป็นผลจากการซื้อบิ๊กล็อตของนักลงทุนรายใหญ่โดยคาดว่าจะเห็นการเปลี่ยนแปลงของบริษัท ทั้งการเจรจากับพันธมิตรและการปรับโครงสร้างเงินทุน